CELEX: 32020D1494
Language: sl
Date: 2020-10-12 00:00:00
Title: Sklep Sveta (EU) 2020/1494 z dne 12. oktobra 2020 o stališču, ki se v imenu Evropske unije zastopa v Upravnem odboru, ustanovljenem s Carinsko konvencijo o mednarodnem prevozu blaga na podlagi TIR zvezkov (Konvencija TIR), v zvezi z določenimi spremembami navedene Konvencije

16.10.2020   
               
               
                  SL
               
               
                  Uradni list Evropske unije
               
               
                  L 343/18
               
            
         SKLEP SVETA (EU) 2020/1494
         z dne 12. oktobra 2020
         o stališču, ki se v imenu Evropske unije zastopa v Upravnem odboru, ustanovljenem s Carinsko konvencijo o mednarodnem prevozu blaga na podlagi TIR zvezkov (Konvencija TIR), v zvezi z določenimi spremembami navedene Konvencije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Carinska konvencija o mednarodnem prevozu blaga na podlagi TIR zvezkov z dne 14. novembra 1975 (v nadaljnjem besedilu: Konvencija TIR) je bila v imenu Evropske gospodarske skupnosti potrjena z Uredbo Sveta (EGS) št. 2112/78 (1) in je začela v Skupnosti veljati 20. junija 1983 (2).
                  
               
                     (2)
                  
                  
                     Prečiščeno besedilo Konvencije TIR je bilo objavljeno s Sklepom Sveta 2009/477/ES (3). V skladu z drugim odstavkom člena 1 navedenega sklepa Komisija objavi prihodnje spremembe Konvencije TIR v Uradnem listu Evropske unije in pri tem navede, kdaj začnejo veljati.
                  
               
                     (3)
                  
                  
                     Upravni odbor, ustanovljen s Konvencijo TIR (v nadaljnjem besedilu: Upravni odbor), lahko spremeni Konvencijo TIR v skladu s členi 59 in 60 Konvencije TIR.
                  
               
                     (4)
                  
                  
                     Upravni odbor bo na svoji 73. seji 15. oktobra 2020 ali na naslednji seji sprejel določene spremembe Konvencije TIR.
                  
               
                     (5)
                  
                  
                     Primerno je, da se v zvezi s spremembami Konvencije TIR določi stališče, ki se v imenu Unije zastopa v Upravnem odboru, saj bodo spremembe za Unijo zavezujoče.
                  
               
                     (6)
                  
                  
                     Za pospešitev posodobitve režima TIR je treba uvesti obvezen elektronski prenos podatkov s strani pristojnih organov Izvršnemu odboru TIR, ki ga ustanovi Upravni odbor, v zvezi z dovoljenji imetnikov zvezkov TIR in odvzemi takih dovoljenj ter vzpostaviti zanesljivo spletno mednarodno podatkovno zbirko carinskih uradov, ki sprejemajo gibanja TIR, in sicer s spremembo člena 38 Konvencije TIR in Priloge 9 h Konvenciji TIR ter z uvedbo nove pojasnjevalne opombe k členu 45 Konvencije TIR.
                  
               
                     (7)
                  
                  
                     Da bi se povečala privlačnost Konvencije TIR za gospodarske subjekte in carinske organe, je treba z uvedbo nove pojasnjevalne opombe k členu 49 Konvencije TIR omogočiti pogodbenicam, da ustrezno pooblaščenim osebam dodelijo večje ugodnosti pri uporabi določb Konvencije TIR.
                  
               
                     (8)
                  
                  
                     Za pojasnitev Konvencije TIR je treba s spremembo člena 20 Konvencije TIR opredeliti uporabo predpisane poti znotraj carinskih unij in s spremembo pojasnjevalne opombe k členu 8 Konvencije TIR povečati priporočeni najvišji znesek za zvezke TIR za tobak in alkohol, ki se lahko zahteva od garantnih združenj.
                  
               
                     (9)
                  
                  
                     Stališče Unije v okviru upravnega odbora bi zato moralo temeljiti na osnutku sprememb Konvencije TIR.
                  
               
                     (10)
                  
                  
                     Stališče Unije bi morala izraziti Komisija.
                  
               
                     (11)
                  
                  
                     Države članice Unije bi morale pri uradnem glasovanju v upravnem odboru izraziti stališče Unije, pri čemer bi delovale skupaj v interesu Unije –
                  
               SPREJEL NASLEDNJI SKLEP:
         
            Člen 1
            Stališče, ki se v imenu Unije zastopa na 73. ali naslednji seji Upravnega odbora, ustanovljenega s Carinsko konvencijo o mednarodnem prevozu blaga na podlagi TIR zvezkov (Konvencija TIR) z dne 14. novembra 1975, temelji na osnutku sprememb Konvencije TIR (4).
         
         
            Člen 2
            
               1.   Stališče iz člena 1 izrazi Komisija.
            
            
               2.   Države članice Unije pri uradnem glasovanju v Upravnem odboru izrazijo stališče Unije, pri čemer delujejo skupaj v interesu Unije.
            
         
         
            Člen 3
            Predstavniki Unije se lahko o manjših tehničnih spremembah stališča iz člena 1 dogovorijo brez nadaljnjega sklepa Sveta.
         
         
            Člen 4
            Ta sklep začne veljati na dan sprejetja.
         
         
            V Luxembourgu, 12. oktobra 2020
            
               
                  Za Svet
               
               
                  Predsednik
               
               J. BORRELL FONTELLES
            
         
         
            (1)  Uredba Sveta (EGS) št. 2112/78 z dne 25. julija 1978 o sklenitvi Carinske konvencije o mednarodnem prevozu blaga na podlagi TIR zvezkov (Konvencija TIR) z dne 14. novembra 1975 v Ženevi (UL L 252, 14.9.1978, str. 1).
         
            (2)  UL L 31, 2.2.1983, str. 13.
         
            (3)  Sklep Sveta 2009/477/ES z dne 28. maja 2009 o objavi prečiščene različice besedila Carinske konvencije o mednarodnem prevozu blaga na podlagi TIR zvezkov (Konvencija TIR) z dne 14. novembra 1975, kakor je bila od tedaj spremenjena (UL L 165, 26.6.2009, str. 1).
         
            (4)  Glej dokument ST 10759/2020 na http://register.consilium.europa.eu.